רשות המעברים במשרד הביטחון פרסמה בצהריים את התיעוד של המחבל בן ה-16 שניסה לדקור מאבטח במחסום ג'למה הסמוך לג'נין וחוסל. המחבל נראה רץ בין עשרות מכוניות כשהסכין בידו.
המחסום, ששמו הרשמי הוא מעבר גלבוע, מאויש על ידי מאבטחים אזרחיים וחיילי צה"ל, ומיד לאחר ניסיון הדקירה נורה המחבל על ידי כוח האבטחה במקום ונהרג. איש מהחיילים והמאבטחים שבמחסום לא נפגע. על פי הפלסטינים, המחבל שחוסל הוא מוחמד זכארנה, בן 16 מקבטיה שבצפון השומרון.
מהתחקיר הראשוני עולה כי המחבל התחזה לרוכל עם קרטון קרמבו בידיו. הוא התקדם לכיוון המעבר, בחסות עשרות המכוניות שעמדו בנתיב הכניסה לכיוון ישראל, ואז השליך את הקרטון, שלף סכין ופתח בריצה לעבר אנשי הביטחון בעמדות הבידוק. מאבטח של רשות המעברים במשרד הביטחון זיהה את המחבל, הסתער לעברו, ירה בו מטווח קצר וניטרל את האיום ברובה הסער שלו.
ראש רשות המעברים במשרד הביטחון, תא"ל במיל' כאמיל אבו רוקון, שיבח את תפקודם של אנשי הביטחון במעבר, ובפרט את תגובתו המהירה של המאבטח: "את התרחיש הזה ודומים לו תרגלנו פעמים רבות בתקופה האחרונה לנוכח התגברות האירועים הביטחוניים. אנשי הביטחון תפקדו בדיוק כפי שציפינו מהם. מעבר גלבוע משמש בעיקר בסופי שבוע לכניסת אלפי כלי רכב ישראלים לצרכי מסחר בג'נין. ניסיון הפיגוע פוגע בראש ובראשונה בפלסטינים ובכלכלה הפלסטינית".
המעבר שבו אירע הפיגוע מתופעל על ידי מאבטחי משרד הביטחון, ובסמוך לו מאוישת לסירוגין עמדה צבאית. זו הפעם הראשונה בגל הטרור הנוכחי, שהחל לפני כשלושה שבועות, שמחבלים מנסים לתקוף את המאבטחים המוצבים במעברים באיו"ש. מעבר גלבוע, שמהווה את הכניסה הצפונית לג'נין ולצפון השומרון ודרכו עוברים בכל שבת אלפי כלי רכב, נסגר לתנועה בשל ניסיון הפיגוע.
ביצע פיצוץ מבוקר של המטען. אין נפגעים ולא נגרם נזק.
מוקדם יותר היום נטען כי סוכל פיגוע דקירה גם בירושלים. גבר יהודי שהגיע לכוח משטרה ברחוב שבטי ישראל בבירה טען שערבי ניסה לדקור אותו בדרך שכם, סמוך לגן הקבר. לדבריו, הוא שמע צעקה, הסתובב לאחור והבחין בחשוד עם סכין, לאחר שככל הנראה ניסה לדקור אותו. לטענת הגבר הוא נאבק עימו. לדבריו, החשוד נמלט והסכין נפלה מידו. היהודי העביר את הסכין לשוטרים. בעקבות זאת החלו סריקות לאיתור החשוד.
זוג הורים ושלושת ילדיהם נפצעו אתמול בערב מבקבוק תבערה שהושלך לעבר רכבם בסמוך למחסום פוקוס שליד בית אל. אחת מבנותיהם של בני הזוג, בת ארבע, נפצעה באורח בינוני, ואילו ההורים ושני ילדיהם האחרים - ילדה בת 12 ובן, נפצעו קל. הצוות הרפואי של גדוד שקד של חטיבת גבעתי טיפל בבני המשפחה, וכוחות מד"א פינו אותם כשהם סובלים מכוויות בדרגות שונות, בעיקר בגפיים. הפגיעה אירעה בכביש 60, מגבעת אסף לכיוון בית אל. הפצועים פונו לבית החולים הדסה עין כרם בירושלים, כשלפי מד"א הילדה בת ארבע סובלת מכוויות בפלג גופה העליון.